Nóg ŉ BCom-graad vir AkademiaFoto: Reint Dykema Te midde van afskalings in Afrikaans aan hoëronderwysinstellings elders het Akademia vandeesweek akkreditasie ontvang om ŉ BCom in Finansiële beplanning aan te bied. Hierdie graadkursus word van 2017 aangebied en aansoeke word nou ingewag. Dié BCom-graad is Akademia se vierde graadprogram. Dit volg op die instelling van BCom (Ondernemingsbestuur) in 2014 en ŉ BCom (Bestuursrekeningkunde) in 2015. Die eerste studente vir die ander nuwe kursus, BCom (Ekonomie en Regte), is vanjaar reeds aanvaar. Al Akademia se kwalifikasies is behoorlik geakkrediteer volgens dieselfde akkreditasieproses as waaraan alle openbare universiteite se kwalifikasies moet voldoen. Benewens die vier BCom-grade bied Akademia ook gevorderde diplomas en hoër sertifikate in projekbestuur, rekeningkunde en kantooradministrasie. Die BCom (Finansiële beplanning) bemagtig die student met ’n begrip van die beginsels van ekonomie, beleggingsbestuur en finansiële beplanning en die vermoë om dié beginsels in die praktyk toe te pas. Dit lê ook die grondslag vir nagraadse spesialisasie op hierdie terreine. Die kursus vir die eerste studiejaar kos R30 050, wat ŉ tabletrekenaar en internettoegang by Akademia se studiesentrums insluit. Studente woon kontaksessies in enige van Akademia se studiesentrums landwyd by. Klasse word ná kantoorure en op Saterdae aangebied, sodat skoolverlaters reeds tydens hul studie ŉ inkomste kan verdien en werkervaring kan opdoen; en sodat diegene wat reeds werk sonder onderbreking van diens kan studeer. Akademia ontwikkel tans verdere graadkursusse en aankondigings oor nuwe akkreditasies sal later vanjaar gemaak word. Besoek Akademia se webtuiste vir besonderhede oor die kursus en inskrywings.